20040224

Tratat internațional

privind resursele fitogenetice pentru alimentație și agricultură

PREAMBUL

PĂRȚILE CONTRACTANTE,

CONVINSE de natura specială a resurselor fitogenetice pentru alimentație și agricultură și de caracteristicile și problemele speciale ale acestora care necesită soluții speciale;

PREOCUPATE de epuizarea continuă a resurselor respective;

CONȘTIENTE de faptul că resursele fitogenetice pentru alimentație și agricultură reprezintă o preocupare comună a tuturor țărilor, deoarece acestea depind într-o mare măsură de resursele fitogenetice pentru alimentație și agricultură provenite din alte părți;

RECUNOSCÂND că prospectarea, conservarea, colectarea, caracterizarea, evaluarea și documentarea resurselor fitogenetice pentru alimentație și agricultură joacă un rol esențial în îndeplinirea obiectivelor din Declarația de la Roma privind siguranþa alimentară mondială și din Planul de acțiune al reuniunii mondiale la nivel înalt pentru alimentație, precum și în dezvoltarea agricolă durabilă pentru generațiile prezente și viitoare, și că ar trebui să se consolideze cât mai repede posibil capacitatea țărilor în curs de dezvoltare și a țărilor cu economie în tranziție de a face față acestor sarcini;

NOTÂND că Planul de acțiune mondial pentru conservarea și utilizarea durabilă a resurselor fitogenetice pentru alimentație și agricultură este un cadru de referință aprobat la nivel internațional pentru activitățile respective;

RECUNOSCÂND, DE ASEMENEA, că resursele fitogenetice pentru alimentație și agricultură reprezintă materia primă indispensabilă pentru ameliorarea genetică a plantelor cultivate prin selecția realizată de agricultori, prin metode clasice de îmbunătățire a plantelor sau prin biotehnologia modernă și că aceste resurse joacă un rol esențial în adaptarea la schimbările ecologice și la evoluțiile imprevizibile ale nevoilor umane;

AFIRMÂND că contribuțiile trecute, prezente și viitoare ale agricultorilor din toate regiunile lumii, în special ale celor din centrele de origine și de diversitate, la conservarea, ameliorarea și punerea la dispoziție a resurselor respective reprezintă temeiul drepturilor agricultorilor;

AFIRMÂND, DE ASEMENEA, că drepturile recunoscute prin prezentul tratat de a conserva, utiliza, schimba și vinde semințele obținute pe propria fermă și alte materiale de înmulțire și de a participa la luarea de decizii în privința utilizării resurselor fitogenetice pentru alimentație și agricultură, precum și la împărțirea justă și echitabilă a avantajelor care decurg din acestea constituie un element fundamental în concretizarea drepturilor agricultorilor, precum și în promovarea drepturilor agricultorilor la nivel național și internațional;

RECUNOSCÂND că prezentul tratat și celelalte acorduri internaționale relevante ar trebui să fie complementare în vederea asigurării unei agriculturi durabile și a siguranþei alimentare;

AFIRMÂND că nimic din prezentul tratat nu trebuie interpretat ca atrăgând după sine, în vreun fel, modificarea drepturilor și a obligațiilor care revin părților contractante în temeiul altor acorduri internaționale;

CONSIDERÂND că cele anterioare nu au ca obiect stabilirea unei ierarhii între tratat și alte acorduri internaționale;

CONȘTIENTE de faptul că gestiunea resurselor fitogenetice pentru alimentație și agricultură se găsește într-un punct unde se intersectează agricultura, mediul și comerțul și convinse că ar trebui să existe o sinergie a sectoarelor respective;

CONȘTIENTE de responsabilitățile lor în ceea ce privește generațiile prezente și viitoare pentru conservarea diversității mondiale a resurselor fitogenetice pentru alimentație și agricultură;

RECUNOSCÂND că, în exercitarea drepturilor lor suverane asupra resurselor lor fitogenetice pentru alimentație și agricultură, statele pot să obțină profituri reciproce din crearea unui sistem multilateral eficient de facilitare a accesului la o parte negociată din resursele respective, precum și din împărțirea justă și echitabilă a avantajelor care decurg din utilizarea lor și

DORIND încheierea unui acord internațional în cadrul Organizației Națiunilor Unite pentru Alimentație și Agricultură, denumită în continuare FAO, în temeiul articolului XIV din actul său constitutiv,

CONVIN DUPĂ CUM URMEAZĂ:

PARTEA I

INTRODUCERE

Articolul 1

Obiective

1.1. Obiectivele prezentului tratat sunt conservarea și utilizarea durabilă a resurselor fitogenetice pentru alimentație și agricultură și împărțirea justă și echitabilă a avantajelor care decurg din utilizarea lor, în armonie cu Convenția privind diversitatea biologică, pentru o agricultură durabilă și pentru siguranþa alimentară.

1.2. Obiectivele respective sunt îndeplinite prin stabilirea unor legături strânse între prezentul tratat și Organizația Națiunilor Unite pentru Alimentație și Agricultură, precum și Convenția privind diversitatea biologică.

Articolul 2

Folosirea termenilor

În sensul prezentului tratat, următorii termenii au semnificația indicată la prezentul articol. Definițiile nu includ comerțul internațional cu produse.

"Conservare in situ" desemnează conservarea ecosistemelor și a habitatelor naturale, precum și menținerea și reconstituirea populațiilor de specii viabile în mediul lor natural, iar în cazul speciilor vegetale cultivate, în mediul în care s-au dezvoltat caracterelor lor distincte.

"Conservare ex situ" desemnează conservarea resurselor fitogenetice pentru alimentație și agricultură în afara mediului lor natural.

"Resurse fitogenetice pentru alimentație și agricultură" desemnează materialul genetic de origine vegetală care are o valoare efectivă sau potențială pentru alimentație și agricultură.

"Material genetic" desemnează materialul de origine vegetală, inclusiv materialul de reproducere și de înmulțire vegetală care conține unități funcționale ale eredității.

"Soi" desemnează un grup de plante aparținând unui taxon botanic cunoscut de rangul cel mai scăzut, definit prin exprimarea reproductibilă a caracterelor sale distinctive și a altor caracteristici genetice.

"Colecție ex situ" desemnează o colecție de resurse fitogenetice pentru alimentație și agricultură conservate în afara mediului lor natural.

"Centru de origine" desemnează o zonă geografică în care o specie vegetală, cultivată sau sălbatică, și-a dezvoltat pentru prima oară caracterele distinctive.

"Centru de diversitate vegetală" desemnează o zonă geografică care conține un nivel ridicat de diversitate genetică pentru speciile cultivate în condiții in situ.

Articolul 3

Domeniu de aplicare

Prezentul tratat se referă la resursele fitogenetice pentru alimentație și agricultură.

PARTEA II

DISPOZIȚII GENERALE

Articolul 4

Obligații generale

Fiecare parte contractantă se asigură de conformitatea actelor cu putere de lege, a normelor administrative și a procedurilor sale cu obligațiile care îi revin în temeiul prezentului tratat.

Articolul 5

Conservarea, prospectarea, colectarea, caracterizarea, evaluarea și documentarea resurselor fitogenetice pentru alimentație și agricultură

5.1. Fiecare parte contractantă, sub rezerva legislației sale naționale și în cooperare cu alte părți contractante, după caz, promovează o abordare integrată a prospectării, a conservării și a utilizării durabile a resurselor fitogenetice pentru alimentație și agricultură și se angajează, în special, după caz:

(a) să cerceteze și să inventarieze resursele fitogenetice pentru alimentație și agricultură, ținând seama de starea și gradul de varietate a populațiilor existente, inclusiv cele cu utilizare potențială și, în cazul în care este posibil, să evalueze riscurile la adresa acestora;

(b) să promoveze colectarea resurselor fitogenetice pentru alimentație și agricultură și informațiile pertinente aferente resurselor respective care sunt amenințate sau pot fi utilizate;

(c) să încurajeze și să susțină, după caz, eforturile agricultorilor și ale comunităților locale pentru gestionarea și conservarea în cadrul propriilor ferme a resurselor fitogenetice pentru alimentație și agricultură;

(d) să promoveze conservarea in situ a speciilor sălbatice înrudite cu plantele cultivate și a speciilor sălbatice pentru producția alimentară, inclusiv în zonele protejate, prin susținerea, în special, a eforturilor comunităților locale și autohtone;

(e) să coopereze în vederea promovării aplicării unui sistem eficient și durabil de conservare ex situ, acordând toată atenția necesară necesității documentării, a caracterizării, a regenerării și a evaluării adecvate, precum și să promoveze elaborarea și transferul de tehnologii adecvate în acest sens pentru îmbunătățirea utilizării durabile a resurselor fitogenetice pentru alimentație și agricultură;

(f) să supravegheze menținerea viabilității, a gradului de varietate și a integrității genetice a colecțiilor de resurse fitogenetice pentru alimentație și agricultură.

5.2. Părțile contractante iau, după caz, măsuri pentru limitarea și, acolo unde este posibil, pentru eliminarea amenințărilor la adresa resurselor fitogenetice pentru alimentație și agricultură.

Articolul 6

Utilizarea durabilă a resurselor fitogenetice

6.1. Părțile contractante elaborează și mențin politici și dispoziții juridice adecvate pentru promovarea utilizării durabile a resurselor fitogenetice pentru alimentație și agricultură.

6.2. Utilizarea durabilă a resurselor fitogenetice pentru alimentație și agricultură poate include, în special, următoarele măsuri:

(a) elaborarea unor politici agricole echitabile care să încurajeze, după caz, aplicarea și menținerea unor sisteme agricole diversificate care să favorizeze utilizarea durabilă a diversității biologice agricole și a altor resurse naturale;

(b) cercetări suplimentare care să consolideze și să conserve diversitatea biologică, maximizând variația intra și interspecifică, spre profitul agricultorilor, în special al celor care creează și utilizează propriile lor soiuri și aplică principiile ecologice de menținere a fertilității solurilor și de combatere a bolilor, a buruienilor și a organismelor dăunătoare;

(c) promovarea, după caz, cu participarea agricultorilor, în special în țările în curs de dezvoltare, a eforturilor de selecție care consolidează capacitatea de dezvoltare a soiurilor adaptate specific la diferitele condiții sociale, economice și ecologice, inclusiv în zonele marginale;

(d) extinderea bazei genetice a plantelor cultivate și creșterea diversității materialului genetic pus la dispoziția agricultorilor;

(e) promovarea, după caz, a utilizării sporite a plantelor cultivate, a soiurilor și a speciilor utilizate insuficient, locale sau adaptate la condițiile locale;

(f) încurajarea, după caz, a unei utilizări mai sporite a diversității soiurilor și a speciilor în gestionarea, conservarea și utilizarea durabilă a plantelor cultivate în ferme și crearea de legături strânse între selecția vegetală și dezvoltarea agricolă, în vederea reducerii vulnerabilității plantelor cultivate și a epuizării genetice, precum și a promovării unei producții alimentare mondiale sporite compatibile cu o dezvoltare durabilă

și

(g) supravegherea și, după caz, modificarea strategiilor de selecție și a reglementărilor privind vânzarea soiurilor și distribuția semințelor.

Articolul 7

Angajamente naționale și cooperare internațională

7.1. Fiecare parte contractantă încorporează, după caz, în politicile și programele sale agricole și de dezvoltare rurală, activitățile menționate la articolele 5 și 6 și cooperează cu celelalte părți contractante, direct sau prin intermediul FAO și al altor organizații internaționale competente, în domeniile conservării și utilizării durabile a resurselor fitogenetice pentru alimentație și agricultură.

7.2. Cooperarea internațională are ca obiectiv, în special:

(a) stabilirea sau consolidarea capacității țărilor în curs de dezvoltare și a celor în tranziție în ceea ce privește conservarea și utilizarea durabilă a resurselor fitogenetice pentru alimentație și agricultură;

(b) consolidarea activităților internaționale care urmăresc promovarea conservării, a evaluării, a documentării, a ameliorării genetice, a selecției vegetale, a înmulțirii semințelor, precum și, în conformitate cu partea IV, împărțirea, accesul și schimbul de resurse fitogenetice pentru alimentație și agricultură și de informații și tehnologii adecvate;

(c) menținerea și consolidarea aranjamentelor instituționale menționate în partea V

și

(d) aplicarea strategiei de finanțare menționate la articolul 18.

Articolul 8

Asistență tehnică

Părțile contractante convin să promoveze acordarea de asistență tehnică părților contractante, în special celor care sunt țări în curs de dezvoltare sau țări în tranziție, prin intermediul ajutorului bilateral sau al organizațiilor internaționale adecvate, pentru a favoriza aplicarea prezentului tratat.

PARTEA III

DREPTURILE AGRICULTORILOR

Articolul 9

Drepturile agricultorilor

9.1. Părțile contractante recunosc contribuția enormă pe care au avut-o și continuă să o aibă comunitățile locale și autohtone, precum și agricultorii din toate regiunile lumii, și în special cei din centrele de origine și de diversitate a plantelor cultivate, la conservarea și valorificarea resurselor fitogenetice care constituie baza producției alimentare și agricole din întreaga lume.

9.2. Părțile contractante sunt de acord că responsabilitatea acordării drepturilor agricultorilor, în ceea ce privește resursele fitogenetice pentru alimentație și agricultură, revine guvernelor. În funcție de nevoi și priorități, fiecare parte contractantă ar trebui, după caz și sub rezerva legislației sale naționale, să ia măsuri pentru a proteja și a promova drepturile agricultorilor, inclusiv:

(a) protecția cunoștințelor tradiționale care prezintă interes pentru resursele fitogenetice pentru alimentație și agricultură;

(b) dreptul de a participa echitabil la împărțirea avantajelor care decurg din utilizarea resurselor fitogenetice pentru alimentație și agricultură;

(c) dreptul de a participa la luarea de decizii, la nivel național, privind chestiunile legate de conservarea și utilizarea durabilă a resurselor fitogenetice pentru alimentație și agricultură.

9.3. Nici o dispoziție a prezentului articol nu poate fi interpretată ca limitând drepturile pe care le pot avea agricultorii de a conserva, utiliza, schimba sau vinde semințe obținute în cadrul propriei ferme sau material de înmulțire, sub rezerva dispozițiilor legislației naționale și după caz.

PARTEA IV

SISTEMUL MULTILATERAL DE ACCES ȘI DE ÎMPĂRȚIRE A AVANTAJELOR

Articolul 10

Sistemul multilateral de acces și de împărțire a avantajelor

10.1. În relațiile cu alte state, părțile contractante recunosc drepturile suverane ale statelor asupra propriilor resurse fitogenetice pentru alimentație și agricultură, inclusiv faptul că autoritatea de a determina accesul la resursele respective aparține guvernelor și este de competența legislației naționale.

10.2. În exercitarea drepturilor lor suverane, părțile contractante convin să stabilească un sistem multilateral eficient, eficace și transparent, pentru a favoriza accesul la resursele fitogenetice pentru alimentație și agricultură și pentru a împărți, în mod just și echitabil, avantajele care decurg din utilizarea resurselor respective, dintr-o perspectivă complementară și de consolidare reciprocă.

Articolul 11

Elemente incluse în sistemul multilateral

11.1. Pentru a îndeplini obiectivele de conservare și utilizare durabilă a resurselor fitogenetice pentru alimentație și agricultură și de împărțire justă și echitabilă a avantajelor care decurg din utilizarea lor, astfel cum se indică la articolul 1, sistemul multilateral se aplică resurselor fitogenetice pentru alimentație și agricultură enumerate în anexa I pe baza criteriilor de siguranþă alimentară și de interdependență.

11.2. Sistemul multilateral, astfel cum se indică la articolul 11.1, înglobează toate resursele fitogenetice pentru alimentație și agricultură enumerate în anexa I care sunt gestionate și administrate de părțile contractante și sunt incluse în domeniul public. Pentru a se obține o acoperire cât mai completă, părțile contractante îi invită pe toți ceilalți deținători de resurse fitogenetice pentru alimentație și agricultură enumerate în anexa I să incorporeze aceste resurse fitogenetice pentru alimentație și agricultură în sistemul multilateral.

11.3. Părțile contractante convin, în afară de aceasta, să ia măsurile adecvate pentru a încuraja persoanele fizice și juridice care intră sub sfera jurisdicției lor și dețin resurse fitogenetice pentru alimentație și agricultură enumerate în anexa I să incorporeze respectivele resursele fitogenetice pentru alimentație și agricultură în sistemul multilateral.

11.4. În cei doi ani care urmează intrării în vigoare a tratatului, organismul director evaluează progresele realizate în domeniul includerii în sistemul multilateral a resurselor fitogenetice pentru alimentație și agricultură menționate la articolul 11.3. În urma evaluării respective, organismul director decide dacă va continua să fie facilitat accesul pentru persoanele fizice și juridice menționate la articolul 11.3 care nu au inclus respectivele resursele fitogenetice pentru alimentație și agricultură în sistemul multilateral sau dacă ia orice altă măsură pe care o consideră adecvată.

11.5. Sistemul multilateral înglobează, de asemenea, resursele fitogenetice pentru alimentație și agricultură enumerate în anexa I și păstrate în colecțiile ex situ ale centrelor internaționale de cercetare agronomică ale Grupului consultativ pentru cercetarea agricolă internațională (GCRAI), în conformitate cu dispozițiile articolului 15.1 litera (a), și ale altor instituții internaționale, în conformitate cu articolul 15.5.

Articolul 12

Acces facilitat la resursele fitogenetice pentru alimentație și agricultură din cadrul sistemului multilateral

12.1. Părțile contractante convin ca accesul facilitat la resursele fitogenetice pentru alimentație și agricultură din cadrul sistemului multilateral, astfel cum este definit la articolul 11, să se facă în conformitate cu dispozițiile prezentului tratat.

12.2. Părțile contractante convin să ia măsurile legale sau alte măsuri adecvate necesare pentru acordarea accesului altor părți contractante prin sistemul multilateral. În acest sens, accesul se acordă, de asemenea, persoanelor fizice și juridice care intră sub jurisdicția oricărei părți contractante, sub rezerva dispozițiilor articolului 11.4.

12.3. Accesul se acordă în conformitate cu următoarele condiții:

(a) accesul se acordă în cazul în care are ca scop unic conservarea și utilizarea în scopul cercetării, al selecției și al formării pentru alimentație și agricultură, cu condiția să nu fie destinat utilizărilor chimice și farmaceutice sau utilizărilor industriale nealimentare și nefurajere. În cazul plantelor cultivate cu utilizări multiple (alimentară și nealimentară), includerea lor în sistemul multilateral și aplicabilitatea regimului de acces facilitat depinde de importanța lor pentru siguranța alimentară;

(b) accesul se acordă rapid, fără a fi necesar să se urmărească individual intrările, și gratuit sau, în cazul în care este necesară plata unor taxe, acestea nu trebuie să depășească costurile minime implicate;

(c) orice date disponibile din pașapoarte și sub rezerva legislației în vigoare, orice alte informații descriptive aferente, disponibile și neconfidențiale, se pun la dispoziție împreună cu resursele fitogenetice pentru alimentație și agricultură furnizate;

(d) beneficiarii nu pot să revendice nici un drept de proprietate intelectuală sau de alt fel care limitează accesul facilitat la resursele fitogenetice pentru alimentație și agricultură sau la părți și componente genetice ale acestora, sub forma primită din sistemul multilateral;

(e) accesul la resursele fitogenetice pentru alimentație și agricultură în curs de dezvoltare, inclusiv la materialele în curs de dezvoltare de către agricultori, rămâne, în cursul perioadei de dezvoltare, la latitudinea celor care le dezvoltă;

(f) accesul la resursele fitogenetice pentru alimentație și agricultură protejate de drepturi de proprietate intelectuală și de alte drepturi de proprietate se acordă în conformitate cu acordurile internaționale și legile naționale relevante;

(g) beneficiarii resurselor fitogenetice pentru alimentație și agricultură conservate pentru care s-a acordat accesul în cadrul sistemului multilateral le mențin la dispoziția sistemului multilateral, în conformitate cu dispozițiile prezentului tratat;

(h) fără a aduce atingere dispozițiilor prezentului articol, părțile contractante convin că accesul la resursele fitogenetice pentru alimentație și agricultură in situ se acordă în conformitate cu legislația națională sau, în absența acesteia, în conformitate cu standardele stabilite de organismul director.

12.4. În acest sens, accesul facilitat, în conformitate cu articolele 12.2 și 12.3, se acordă în temeiul unui acord tip de transfer al materialelor (ATM) adoptat de organismul director și care reia dispozițiile articolului 12.3 literele (a), (d) și (g), precum și dispozițiile privind împărțirea avantajelor enunțate la articolul 13.2 litera (d) punctul (ii) și celelalte dispoziții pertinente ale prezentului tratat, precum și dispozițiile care indică că beneficiarul resurselor fitogenetice pentru alimentație și agricultură trebuie să solicite aplicarea normelor ATM transferului de resurse fitogenetice pentru alimentație și agricultură către o altă persoană sau entitate, precum și oricărui transfer ulterior al resurselor fitogenetice respective pentru alimentație și agricultură.

12.5. Părțile contractante se asigură că sunt disponibile căi de atac, în conformitate cu dispozițiile jurisdicționale aplicabile din sistemul lor juridic, în caz de litigii contractuale care decurg din ATM respective, recunoscând că obligațiile care decurg din ATM respective revin exclusiv părților la ATM respective.

12.6. În situațiile de urgență datorate dezastrelor, părțile contractante convin să acorde un acces facilitat la resursele fitogenetice pentru alimentație și agricultură adecvate în cadrul sistemului multilateral, pentru a contribui la refacerea sistemelor agricole, în cooperare cu coordonatorii situațiilor de urgență.

Articolul 13

Împărțirea avantajelor în sistemul multilateral

13.1. Părțile contractante recunosc că accesul facilitat la resursele fitogenetice pentru alimentație și agricultură, incluse în sistemul multilateral, constituie în sine un avantaj major al sistemului multilateral și convin ca avantajele rezultate să fie împărțite în mod just și echitabil, în conformitate cu dispozițiile prezentului articol.

13.2. Părțile contractante convin ca avantajele care decurg din utilizarea, inclusiv comercială, a resurselor fitogenetice pentru alimentație și agricultură în cadrul sistemului multilateral să fie împărțite în mod just și echitabil, prin următoarele mecanisme: schimb de informații, acces la tehnologii și transfer de tehnologii, consolidare a capacităților, împărțire a avantajelor care decurg din comercializare, ținându-se seama de domeniile de activitate prioritare ale planului de acțiune mondial cu evoluție continuă și în conformitate cu orientările organismului director.

(a) Schimbul de informații

Părțile contractante convin să își pună la dispoziție informații care conțin, în special, cataloagele și inventarele, informațiile privind tehnologiile și rezultatele cercetării tehnice, științifice și socio-economice, inclusiv caracterizarea, evaluarea și utilizarea resurselor fitogenetice pentru alimentație și agricultură incluse în sistemul multilateral. Informațiile respective se pun la dispoziția părților în cazul în care nu sunt confidențiale, sub rezerva dreptului aplicabil și în conformitate cu capacitățile naționale. Informațiile respective se pun la dispoziția tuturor părților contractante la prezentul tratat prin intermediul sistemului de informare prevăzut la articolul 17.

(b) Acces la tehnologii și transfer de tehnologii

(i) Părțile contractante se angajează să acorde și/sau să faciliteze accesul la tehnologiile de conservare, caracterizare, evaluare și utilizare a resurselor fitogenetice pentru alimentație și agricultură incluse în sistemul multilateral. Recunoscând că anumite tehnologii nu pot fi transferate decât prin material genetic, părțile contractante acordă și/sau facilitează accesul la tehnologiile respective și la materialul genetic inclus în sistemul multilateral, precum și la soiurile ameliorate și la materialul genetic obținut prin utilizarea resurselor fitogenetice pentru alimentație și agricultură incluse în sistemul multilateral, în conformitate cu dispozițiile articolului 12. Accesul la tehnologiile respective, la soiurile ameliorate și la materialul genetic se acordă și/sau facilitează în conformitate cu drepturile de proprietate și legile aplicabile privind accesul și în conformitate cu capacitățile naționale.

(ii) Accesul la tehnologii și transferul lor către alte țări, în special în țări în curs de dezvoltare și țări în tranziție, se asigură printr-un ansamblu de măsuri cum sunt crearea și funcționarea de grupuri tematice pe plante cultivate privind utilizarea resurselor fitogenetice pentru alimentație și agricultură și participarea la grupurile respective, orice tipuri de parteneriat care urmăresc cercetarea și dezvoltarea și întreprinderile comerciale în participațiune privind materialul primit, valorificarea resurselor umane și accesul efectiv la instalațiile de cercetare.

(iii) Accesul la tehnologii, inclusiv la tehnologiile protejate prin drepturi de proprietate intelectuală, și transferul lor, astfel cum se indică la punctele (i) și (ii), către țările în curs de dezvoltare care sunt părți contractante, în special țările slab dezvoltate și țările în tranziție, se asigură și/sau facilitează în condiții juste și favorabile, în special în cazul tehnologiilor utilizate în scopul conservării, precum și al tehnologiilor destinate agricultorilor din țările în curs de dezvoltare, și în special din țările slab dezvoltate și țările în tranziție, inclusiv cu condiții de favorizare și preferențiale, în cazul în care s-a convenit reciproc astfel, în special prin parteneriate de cercetare-dezvoltare în cadrul sistemului multilateral. Accesul și transferul respectiv se asigură în condiții care să garanteze o protecție adecvată și eficace a drepturilor de proprietate intelectuală și care să fie conforme cu acestea.

(c) Consolidarea capacităților

Ținându-se seama de nevoile țărilor în curs de dezvoltare și ale țărilor în tranziție, astfel cum se reflectă în prioritatea acordată de acestea consolidării capacităților în materie de resurse fitogenetice pentru alimentație și agricultură în planurile și programele lor, în cazul în care acestea există, care au ca obiect resursele fitogenetice pentru alimentație și agricultură incluse în sistemul multilateral, părțile contractante convin să acorde prioritate: (i) stabilirii și/sau consolidării de programe de educație și de formare științifică și tehnică în materie de conservare și de utilizare durabilă a resurselor fitogenetice pentru alimentație și agricultură; (ii) dezvoltării și consolidării instalațiilor destinate conservării și utilizării durabile a resurselor fitogenetice pentru alimentație și agricultură, în special în țările în curs de dezvoltare și în țările în tranziție și (iii) cercetării științifice efectuate, de preferință și acolo unde este posibil, în țările în curs de dezvoltare și în țările în tranziție, în cooperare cu instituțiile din țările respective, precum și dezvoltării capacității de a desfășura astfel de cercetări în domeniile în care sunt necesare.

(d) Împărțirea avantajelor monetare și a altor avantaje care decurg din comercializare

(i) Părțile contractante convin, în cadrul sistemului multilateral, să ia măsuri pentru a asigura împărțirea avantajelor comerciale, prin asocierea sectorului public și a celui privat la activitățile identificate la prezentul articol, prin intermediul parteneriatelor și al colaborărilor, în special cu sectorul privat din țările în curs de dezvoltare și din țările în tranziție, pentru cercetarea și dezvoltarea tehnologiilor.

(ii) Părțile contractante convin ca acordul tip de transfer de materiale (ATM) menționat la articolul 12.4 să conțină o dispoziție în temeiul căreia un beneficiar care comercializează un produs care constituie o resursă fitogenetică pentru alimentație și agricultură și care incorporează material la care beneficiarul respectiv a avut acces prin sistemul multilateral trebuie să achite mecanismului menționat la articolul 19.3 litera (f) o parte echitabilă din avantajele care decurg din comercializarea respectivului produs, cu excepția cazului în care produsul respectiv este disponibil fără restricții pentru alți beneficiari în scopul cercetării și al selecției, caz în care beneficiarul respectiv care comercializează produsul este încurajat să efectueze plata respectivă.

La prima sa reuniune, organismul director determină suma, forma și modalitățile de plată, în conformitate cu practicile comerciale. Organismul director poate să decidă stabilirea de valori diferite de plată pentru diferitele categorii de beneficiari care comercializează produsele respective; poate, de asemenea, să decidă că este necesară scutirea micilor agricultori din țările în curs de dezvoltare și din țările în tranziție de la plățile respective. Organismul director poate, la anumite intervale, să examineze valorile de plată pentru a ajunge la o împărțire echitabilă a avantajelor și poate, de asemenea, să evalueze, pe parcursul unei perioade de cinci ani de la intrarea în vigoare a prezentului tratat, dacă dispozițiile ATM care prevăd o plată obligatorie se aplică și cazurilor în care produsele comercializate respective se află, fără restricție, la dispoziția altor beneficiari în scopul cercetării și al selecției.

13.3. Părțile contractante convin ca avantajele care decurg din utilizarea resurselor fitogenetice pentru alimentație și agricultură împărțite în cadrul sistemului multilateral trebuie să se îndrepte în primul rând, direct și indirect, către agricultorii din toate țările, în special din țările în curs de dezvoltare și din țările în tranziție, care conservă și utilizează în mod durabil resursele fitogenetice pentru alimentație și agricultură.

13.4. La prima sa reuniune, organismul director analizează o politică și criterii pertinente care urmăresc furnizarea unei asistențe specifice în cadrul strategiei de finanțare convenite stabilite la articolul 18, pentru conservarea resurselor fitogenetice pentru alimentație și agricultură în țările în curs de dezvoltare și în țările în tranziție a căror contribuție la diversitatea resurselor fitogenetice pentru alimentație și agricultură incluse în sistemul multilateral este importantă și/sau care au nevoi speciale.

13.5. Părțile contractante recunosc că capacitatea țărilor în curs de dezvoltare și în special a țărilor în tranziție de a aplica complet planul de acțiune mondial depinde în mare măsură de aplicarea efectivă a prezentului articol și a strategiei de finanțare prevăzute la articolul 18.

13.6. Părțile contractante analizează modalitățile unei strategii de contribuție voluntară la împărțirea avantajelor, în temeiul căreia industriile alimentare care beneficiază de resursele fitogenetice pentru alimentație și agricultură contribuie la sistemul multilateral.

PARTEA V

ELEMENTE DE SPRIJIN

Articolul 14

Planul mondial de acțiune

Recunoscând că planul mondial de acțiune cu evoluție continuă pentru conservarea și utilizarea durabilă a resurselor fitogenetice pentru alimentație și agricultură prezintă importanță pentru prezentul tratat, părțile contractante ar trebui să promoveze buna sa aplicare, în special prin acțiuni naționale și, după caz, prin cooperare internațională, astfel încât să furnizeze un cadru coerent, în special pentru consolidarea capacităților, transferul de tehnologii și schimbul de informații, sub rezerva dispozițiilor articolului 13.

Articolul 15

Colecții ex situ de resurse fitogenetice pentru alimentație și agricultură deținute de centrele internaționale de cercetare agronomică ale Grupului consultativ pentru cercetarea agricolă internațională și de alte instituții internaționale

15.1. Părțile contractante recunosc importanța pentru prezentul tratat a colecțiilor ex situ de resurse fitogenetice pentru alimentație și agricultură deținute sub tutelă de centrele internaționale de cercetare agronomică (CIRA) ale Grupului consultativ pentru cercetare agricolă internațională (GCRAI). Părțile contractante solicită CIRA să semneze acorduri cu organismul director în ceea ce privește colecțiile ex situ, în conformitate cu următoarele condiții:

(a) resursele fitogenetice pentru alimentație și agricultură enumerate în anexa I la prezentul tratat și deținute de CIRA sunt disponibile în conformitate cu dispozițiile părții IV din prezentul tratat;

(b) resursele fitogenetice pentru alimentație și agricultură, altele decât cele enumerate în anexa I la prezentul tratat, și colectate înainte de intrarea în vigoare a acestuia, care sunt deținute de CIRA, sunt disponibile în conformitate cu dispozițiile ATM-ului în vigoare în conformitate cu acordurile încheiate între CIRA și FAO. Acest ATM se modifică prin decizie a organismului director până la cea de-a doua sesiune ordinară a acestuia, în consultare cu CIRA, în conformitate cu dispozițiile aplicabile ale prezentului tratat, în special cu dispozițiile articolelor 12 și 13, și cu respectarea următoarele condiții:

(i) CIRA informează periodic organismul director despre ATM încheiate, în conformitate cu un calendar care se stabilește de către organismul director;

(ii) părțile contractante pe teritoriul cărora au fost colectate in situ resursele fitogenetice pentru alimentație și agricultură primesc eșantioane din resursele fitogenetice pentru alimentație și agricultură respective la cerere, fără ATM;

(iii) avantajele prevăzute de ATM menționat anterior, care țin de mecanismul menționat la articolul 19.3 litera (f), se aplică în special conservării și utilizării durabile a resurselor fitogenetice pentru alimentație și agricultură în cauză, în special în cadrul programelor naționale și regionale ale țărilor în curs de dezvoltare și ale țărilor în tranziție și în special în centrele de diversitate și în țările mai puțin avansate;

(iv) CIRA iau orice măsură adecvată care este de competența lor pentru a asigura respectarea constantă a condițiilor stabilite în acordurile de transfer de materiale și informează constant organismul director cu privire la cazurile de neaplicare;

(c) CIRA recunosc autoritatea organismului director de a furniza indicații generale privind colecțiile ex situ pe care le dețin și care fac obiectul dispozițiilor prezentului tratat;

(d) instalațiile științifice și tehnice în care sunt conservate colecțiile ex situ rămân sub autoritatea CIRA, care se angajează să gestioneze și să administreze colecțiile ex situ respective în conformitate cu standardele acceptate pe plan internațional și în special cu standardele privind băncile genetice, astfel cum au fost aprobate de Comisia pentru resurse genetice pentru alimentație și agricultură a FAO;

(e) la cererea unui CIRA, secretarul depune eforturi pentru a furniza un sprijin tehnic adecvat;

(f) secretarul are în orice moment dreptul de acces în instalații, precum și dreptul de a inspecta orice activități efectuate în astfel de instalații, care afectează direct conservarea și schimbul de material care face obiectul prezentului articol;

(g) în cazul în care buna conservare a colecțiilor ex situ respective deținute de CIRA este împiedicată sau amenințată de orice eveniment, inclusiv de cazuri de forță majoră, secretarul, cu acordul statului gazdă, facilitează evacuarea sau transferul lor în măsura posibilului.

15.2. Părțile contractante convin să acorde un acces facilitat la resursele fitogenetice pentru alimentație și agricultură incluse în anexa I, în cadrul sistemului multilateral, pentru CIRA care țin de GCRAI și care au semnat acorduri cu organismul director în conformitate cu prezentul tratat. Centrele respective se trec pe o listă deținută de secretar și pusă la dispoziția părților contractante la cererea lor.

15.3. Materialul, altul decât cel enumerat în anexa I, primit și conservat de CIRA după intrarea în vigoare a prezentului tratat, este accesibil în condiții compatibile cu cele convenite reciproc între CIRA care primesc materialul și țara de origine a resurselor respective sau țara care le-a achiziționat în conformitate cu Convenția privind diversitatea biologică sau cu altă legislație aplicabilă.

15.4. Părțile contractante sunt încurajate să acorde CIRA care au semnat acorduri cu organismul director acces, în condiții convenite reciproc, la resursele fitogenetice pentru alimentație și agricultură în cazul plantelor cultivate neincluse în anexa I, care sunt importante pentru programele și activitățile CIRA.

15.5. Organismul director depune eforturi, de asemenea, să încheie acorduri în scopurile indicate la prezentul articol cu alte instituții internaționale competente.

Articolul 16

Rețelele internaționale de resurse fitogenetice

16.1. Cooperarea existentă în cadrul rețelelor internaționale de resurse fitogenetice pentru alimentație și agricultură este încurajată sau consolidată, în funcție de acordurile existente și în conformitate cu dispozițiile prezentului tratat, pentru a se asigura o includere cât mai completă posibil a resurselor fitogenetice pentru alimentație și agricultură.

16.2. Părțile contractante încurajează, după caz, toate instituțiile pertinente, instituțiile guvernamentale, private, neguvernamentale, institutele de cercetare sau de selecție sau alte instituții să participe la rețelele internaționale.

Articolul 17

Sistemul mondial de informare privind resursele fitogenetice pentru alimentație și agricultură

17.1. Părțile contractante cooperează în scopul dezvoltării și al consolidării unui sistem mondial de informare care să faciliteze schimburile de informații, pe baza unor sisteme de informare existente, privind chestiuni științifice, tehnice și de mediu legate de resursele fitogenetice pentru alimentație și agricultură, ținând seama de faptul că schimburile de informații respective contribuie la împărțirea avantajelor prin punerea la dispoziția tuturor părților contractante de informații privind resursele fitogenetice pentru alimentație și agricultură. Prin crearea sistemului mondial de informare se urmărește cooperarea cu centrul de schimburi al Convenției privind diversitatea biologică.

17.2. Pe baza notificărilor părților contractante, și în caz de pericol care amenință menținerea eficientă a resurselor fitogenetice pentru alimentație și agricultură, trebuie să se declanșeze o alertă rapidă în scopul protejării materialului genetic.

17.3. Pentru a facilita actualizarea planului de acțiune mondial cu evoluție continuă menționat la articolul 14, părțile contractante cooperează cu Comisia pentru resurse fitogenetice pentru alimentație și agricultură a FAO în cadrul reevaluării periodice efectuate de aceasta privind starea resurselor fitogenetice pentru alimentație și agricultură din lume.

PARTEA VI

DISPOZIȚII FINANCIARE

Articolul 18

Resurse financiare

18.1. Părțile contractante se angajează să aplice o strategie de finanțare pentru aplicarea prezentului tratat în conformitate cu dispozițiile prezentului articol.

18.2. Obiectivele strategiei de finanțare sunt consolidarea disponibilității, a transparenței, a eficienței și a eficacității furnizării resurselor financiare pentru aplicarea activităților incluse în prezentul tratat.

18.3. Pentru a mobiliza fonduri pentru activitățile, planurile și programele prioritare, în special în cazul țărilor în curs de dezvoltare și al țărilor în tranziție, și ținând seama de planul de acțiune mondial, organismul director stabilește periodic un obiectiv în materie de finanțare.

18.4. În conformitate cu strategia de finanțare în cauză:

(a) părțile contractante iau măsurile necesare și adecvate, în cadrul organismelor directoare ale mecanismelor, ale fondurilor și ale organismelor internaționale pertinente, astfel încât să se acorde prioritatea și atenția necesare să alocării efective a resurselor previzibile și convenite pentru aplicarea planurilor și a programelor incluse în prezentul tratat;

(b) măsura în care părțile contractante care sunt țări în curs de dezvoltare și țări în tranziție se achită efectiv de obligațiile care le revin în temeiul prezentului tratat depinde de alocarea efectivă, în special din partea părților contractante care sunt țări dezvoltate, a resurselor menționate la prezentul articol. Țările în curs de dezvoltare care sunt părți contractante și părțile contractante în tranziție acordă prioritatea necesară, în planurile și programele lor, consolidării capacităților lor în materie de resurse fitogenetice pentru alimentație și agricultură;

(c) părțile contractante care sunt țări dezvoltate furnizează, de asemenea, resurse financiare pentru aplicarea prezentului tratat, pe căi bilaterale, regionale și multilaterale, de care beneficiază părțile contractante care sunt țări în curs de dezvoltare și țări în tranziție. Căile respective conțin mecanismul menționat la articolul 19.3 litera (f);

(d) fiecare parte contractantă se angajează să întreprindă activități naționale de conservare și utilizare durabilă a resurselor fitogenetice pentru alimentație și agricultură și să aloce activităților respective resurse financiare în conformitate cu capacitățile și mijloacele sale financiare. Resursele financiare alocate nu se utilizează în scopuri neconforme cu dispozițiile prezentului tratat, în special în domeniile legate de comerțul internațional al produselor;

(e) părțile contractante convin ca avantajele financiare care decurg din articolul 13.2 litera (d) să facă parte din strategia de finanțare;

(f) părțile contractante, sectorul privat, sub rezerva dispozițiilor articolului 13, organizațiile neguvernamentale și alte surse pot furniza, de asemenea, contribuții voluntare. Părțile contractante convin ca organismul director să studieze modalitățile unei strategii care să încurajeze astfel de contribuții.

18.5. Părțile contractante convin să se acorde prioritate aplicării planurilor și a programelor convenite pentru agricultorii din țările în curs de dezvoltare și, în special, din țările slab dezvoltate, precum și din țările în tranziție, care conservă și utilizează în mod durabil resursele fitogenetice pentru alimentație și agricultură.

PARTEA VII

DISPOZIȚII INSTITUȚIONALE

Articolul 19

Organismul director

19.1. Prin prezentul tratat se creează un organism director compus din toate părțile contractante.

19.2. Toate deciziile organismului director se iau prin consens, în afara cazului în care se aprobă prin consens o altă metodă pentru luarea de decizii în privința anumitor măsuri, cu excepția chestiunilor menționate la articolele 23 și 24, pentru care rămâne în continuare necesar consensul.

19.3. Organismul director are ca scop promovarea realizării depline a prezentului tratat, ținând seama de obiectivele sale și, în special:

(a) oferirea de indicații și orientări generale pentru monitorizarea și adoptarea recomandărilor necesare pentru aplicarea prezentului tratat și, în special, pentru funcționarea sistemului multilateral;

(b) adoptarea de planuri și programe pentru aplicarea prezentului tratat;

(c) adoptarea la prima sa sesiune și examinarea periodică a unei strategii de finanțare pentru aplicarea prezentului tratat în conformitate cu dispozițiile articolului 18;

(d) adoptarea bugetului prezentului tratat;

(e) pregătirea și stabilirea, sub rezerva disponibilității fondurilor necesare, a organismelor subsidiare pe care le consideră necesare, precum și a mandatelor și a componenței acestora;

(f) crearea, după caz, a unui mecanism adecvat, cum ar fi un cont fiduciar, pentru colectarea și utilizarea resurselor financiare pe care le primește în scopul aplicării prezentului tratat;

(g) stabilirea și menținerea unei cooperări cu alte organisme internaționale competente și cu organismele create prin tratate, în special cu Conferința părților la Convenția privind diversitatea biologică în domeniile menționate în prezentul tratat, inclusiv participarea la strategia de finanțare;

(h) examinarea și adoptarea, după caz, a modificărilor prezentului tratat, în conformitate cu dispozițiile articolului 23;

(i) examinarea și adoptarea, după caz, a modificărilor anexelor la prezentul tratat, în conformitate cu dispozițiile articolului 24;

(j) analizarea modalităților unei strategii care să încurajeze contribuțiile voluntare și, în special, în ceea ce privește articolele 13 și 18;

(k) îndeplinirea oricărei funcții necesare pentru realizarea obiectivelor prezentului tratat;

(l) luarea în considerare a deciziilor pertinente ale Conferinței părților la Convenția privind diversitatea biologică și ale altor organizații internaționale competente și organisme create prin tratate;

(m) informarea, după caz, a Conferinței părților la Convenția privind diversitatea biologică și a altor organizații internaționale competente și organisme create prin tratate cu privire la chestiuni legate de aplicarea prezentului tratat

și

(n) aprobarea termenilor acordurilor cu CIRA și cu alte instituții internaționale menționate la articolul 15 și reexaminarea și modificarea ATM menționat la articolul 15.

19.4. Sub rezerva articolului 19.6, fiecare parte contractantă dispune de un vot și poate fi reprezentată la sesiunile organismului director de un delegat, care poate fi însoțit de un membru supleant, precum și de experți și consilieri. Membrii supleanți, experții și consilierii pot să participe la deliberările organismului director, dar nu au drept de vot, decât în cazul în care au fost autorizați să înlocuiască un delegat.

19.5. Organizația Națiunilor Unite, instituțiile sale specializate și Agenția Internațională pentru Energia Atomică, precum și orice stat care nu este parte contractantă la prezentul tratat pot fi reprezentați în calitate de observatori la sesiunile organismului director. Orice altă instanță sau instituție, guvernamentală sau neguvernamentală, care are competențe în domeniile legate de conservarea și de utilizarea durabilă a resurselor fitogenetice pentru alimentație și agricultură, care a informat secretariatul că dorește să fie reprezentată ca observator la o sesiune a organismului director, poate fi admisă în calitatea respectivă, în cazul în care nu există obiecții din partea cel mult a unei treimi dintre părțile contractante prezente. Admiterea și participarea observatorilor este reglementată de regulamentul de procedură adoptat de organismul director.

19.6. O organizație membră a FAO care este parte contractantă și statele membre ale organizației respective care sunt părți contractante își exercită drepturile și își îndeplinesc obligațiile legate de calitatea lor de membri în conformitate, mutatis mutandis, cu actul constitutiv și regulamentul general al FAO.

19.7. Organismul director poate, după caz, să își adopte și să își modifice propriul regulament de procedură și propriul regulament financiar, care nu pot fi incompatibile cu dispozițiile prezentului tratat.

19.8. Prezența delegaților care reprezintă o majoritate a părților contractante este necesară pentru constituirea unui cvorum la orice sesiune a organismului director.

19.9. Organismul director se întrunește în sesiuni ordinare cel puțin o dată la doi ani. În măsura posibilului, sesiunile ar trebui să aibă loc imediat înainte sau după sesiunile ordinare ale Comisiei pentru resurse genetice pentru alimentație și agricultură a FAO.

19.10. Sesiunile extraordinare ale organismului director se țin în cazul în care acesta le consideră necesare sau la cererea scrisă a unei părți contractante, cu condiția ca cererea respectivă să fie susținută de cel puțin o treime dintre părțile contractante.

19.11. Organismul director își alege președintele și vicepreședinții (care constituie împreună "biroul"), în conformitate cu regulamentul de procedură.

Articolul 20

Secretariatul

20.1. Secretarul organismului director este numit de Directorul general al FAO, cu aprobarea organismului director. Secretarul dispune de colaboratorii care ar putea fi necesari.

20.2. Secretarul îndeplinește următoarele funcțiuni:

(a) organizează sesiunile organismului director și ale organelor subsidiare care ar putea fi create și asigură susținere administrativă pentru acestea;

(b) asistă organismul director în desfășurarea funcțiilor acestuia și îndeplinește toate sarcinile specifice încredințate de organismul director;

(c) raportează activitățile sale organismului director.

20.3. Secretarul comunică tuturor părților contractante și directorului general:

(a) deciziile organismului director în termen de șaizeci de zile de la adoptarea lor;

(b) informațiile primite de la părțile contractante în conformitate cu dispozițiile prezentului tratat.

20.4. Secretarul furnizează documentația pentru sesiunile organismului director în cele șase limbi ale Organizației Națiunilor Unite.

20.5. Secretarul cooperează cu celelalte organizații și organe create prin tratate, în special cu secretariatul Convenției privind diversitatea biologică, în vederea realizării obiectivelor prezentului tratat.

Articolul 21

Aplicare

La prima sa reuniune, organismul director examinează și adoptă proceduri de cooperare eficiente și mecanisme operaționale care să favorizeze aplicarea dispozițiilor prezentului tratat și abordarea chestiunilor legate de neaplicare. Procedurile și mecanismele respective includ monitorizarea și oferirea de asistență sau de consiliere, în special juridică, după caz, în special pentru țările în curs de dezvoltare și țările în tranziție.

Articolul 22

Soluționarea diferendelor

22.1. În caz de diferende între părțile contractante cu privire la interpretarea sau aplicarea prezentului tratat, părțile în cauză caută soluții prin negociere.

22.2. În cazul în care părțile în cauză nu reușesc să ajungă la un acord prin negociere, acestea pot să facă apel la ajutorul sau la medierea unei terțe părți.

22.3. La momentul ratificării, al acceptării sau al aprobării prezentului tratat sau al aderării la acesta, și la orice moment ulterior, orice parte contractantă poate să declare în scris depozitarului că, în caz de diferend care nu s-a soluþionat în conformitate cu articolul 22.1 sau 22.2, acceptă să considere obligatorie una dintre cele două modalități de soluționare de mai jos sau ambele modalități:

(a) arbitrajul în conformitate cu procedura menționată în anexa II partea 1 la prezentul tratat;

(b) aducerea diferendului în fața Curții Internaționale de Justiție.

22.4. În cazul în care părțile nu au acceptat aceeași procedură sau nici una dintre proceduri, în conformitate cu articolul 22.3, diferendul face obiectul concilierii în conformitate cu anexa II partea 2 la prezentul tratat, cu excepția cazului în care părțile convin altfel.

Articolul 23

Modificări ale tratatului

23.1. Orice parte contractantă poate să propună modificări ale prezentului tratat.

23.2. Modificările prezentului tratat se adoptă în sesiunile organismului director. Secretariatul comunică părților contractante textul oricărui proiect de modificare cu cel puțin șase luni înainte de sesiunea în cadrul căreia proiectul este propus spre adoptare.

23.3. Orice modificare a prezentului tratat se poate face numai cu consensul părților contractante prezente la sesiunea organismului director.

23.4. Orice modificare adoptată de organismul director intră în vigoare între părțile contractante care au ratificat-o, au acceptat-o sau au aprobat-o în a nouăzecea zi de la depunerea instrumentelor de ratificare, acceptare sau aprobare de către cel puțin două treimi dintre părțile contractante. După aceea, modificarea intră în vigoare în ceea ce privește orice altă parte în a nouăzecea zi de la depunerea de către partea respectivă a instrumentului său de ratificare, acceptare sau aprobare a modificării.

23.5. În sensul prezentului articol, un instrument depus de o organizație membră a FAO nu se consideră instrument suplimentar față de cele depuse de statele membre ale organizației respective.

Articolul 24

Anexe

24.1. Anexele la prezentul tratat fac parte integrantă din tratatul respectiv și orice trimitere la prezentul tratat se consideră trimitere la anexele respective.

24.2. Dispozițiile articolului 23 privind modificările aduse prezentului tratat se aplică și în cazul modificărilor anexelor la prezentul tratat.

Articolul 25

Semnare

Prezentul tratat este deschis spre semnare la FAO, de la 3 noiembrie 2001 până la 4 noiembrie 2002, pentru toți membrii FAO și toate statele care, chiar dacă nu sunt membre ale FAO, sunt membre ale Organizației Națiunilor Unite, ale uneia dintre instituțiile sale specializate sau ale Agenției Internaționale pentru Energia Atomică.

Articolul 26

Ratificare, acceptare sau aprobare

Prezentul tratat se supune spre ratificare, acceptare sau aprobare tuturor membrilor sau nemembrilor FAO menționați la articolul 25. Instrumentele de ratificare, acceptare sau aprobare se depun la depozitar.

Articolul 27

Aderare

Prezentul tratat este deschis spre aderarea tuturor membrilor FAO și a tuturor statelor care, chiar dacă nu sunt membre ale FAO, sunt membre ale Organizației Națiunilor Unite, ale uneia dintre instituțiile sale specializate sau ale Agenției Internaționale pentru Energia Atomică de la data la care tratatul nu mai este deschis spre semnare. Instrumentele de aderare se depun la depozitar.

Articolul 28

Intrare în vigoare

28.1. Sub rezerva dispozițiilor articolului 29.2, prezentul tratat intră în vigoare în a nouăzecea zi de la depunerea celui de-al patruzecilea instrument de ratificare, acceptare, aprobare sau aderare, cu condiția ca cel puțin douăzeci de instrumente de ratificare, acceptare, aprobare sau aderare să fi fost depuse de membrii FAO.

28.2. Pentru fiecare membru FAO și orice stat care, chiar dacă nu este membru al FAO, este membru al Organizației Națiunilor Unite, al uneia dintre instituțiile sale specializate sau al Agenției Internaționale pentru Energia Atomice și care ratifică, acceptă și aprobă prezentul tratat sau care aderă la acesta după depunerea, în conformitate cu articolul 28.1, a celui de-al patruzecilea instrument de ratificare, acceptare, aprobare sau aderare, tratatul intră în vigoare în a nouăzecea zi de la depunerea instrumentului său de ratificare, acceptare, aprobare sau aderare.

Articolul 29

Organizațiile membre ale FAO

29.1. Atunci când o organizație membră a FAO depune un instrument de ratificare, acceptare, aprobare sau aderare la prezentul tratat, organizația membră respectivă trebuie, în conformitate cu dispozițiile articolului II alineatul (7) din actul constitutiv al FAO, să notifice orice modificare privind repartizarea competențelor adusă declarației de competență pe care a prezentat-o în conformitate cu articolul II alineatul (5) din actul constitutiv al FAO, în cazul în care este necesar, ținând seama de acceptarea prezentului tratat. Orice parte contractantă la prezentul tratat poate, în orice moment, să solicite unei organizații membre a FAO care este parte contractantă la prezentul tratat, să indice persoanele din cadrul organizației membre respective sau al statelor sale membre care sunt responsabile pentru aplicarea diferitelor chestiuni menționate în prezentul tratat. Organizația membră trebuie să furnizeze informația respectivă într-un termen rezonabil.

29.2. Instrumentele de ratificare, acceptare, aprobare, aderare sau denunțare depuse de o organizație membră a FAO nu se consideră ca instrumente suplimentare instrumentelor depuse de statele membre ale organizației membre menționate.

Articolul 30

Rezerve

Nu se poate face nici o rezervă la prezentul tratat.

Articolul 31

Entități care nu sunt părți

Părțile contractante încurajează orice stat membru al FAO sau orice alt stat care nu este parte contractantă la prezentul tratat să adere la acesta.

Articolul 32

Denunțare

32.1. Fiecare dintre părțile contractante poate în orice moment, după doi ani de la data intrării în vigoare a prezentului tratat pentru partea respectivă, să notifice în scris depozitarului retragerea sa din prezentul tratat. Depozitarul informează de îndată toate părțile contractante cu privire la aceasta.

32.2. Denunțarea produce efecte la un an de la data primirii notificării.

Articolul 33

Încetare

33.1. Prezentul tratat încetează automat în cazul în care și la momentul în care, în urma denunțărilor, numărul de părți contractante scade sub patruzeci, cu excepția cazului în care părțile contractante rămase iau o decizie contrară în unanimitate.

33.2. Depozitarul informează toate părțile contractante rămase atunci când numărul de părți contractante a scăzut la patruzeci.

33.3. În caz de încetare a tratatului, repartizarea activelor este reglementată prin dispozițiile regulamentului financiar adoptat de organismul director.

Articolul 34

Depozitar

Directorul general al FAO este depozitarul prezentului tratat.

Articolul 35

Texte autentice

Textele în limbile arabă, chineză, engleză, franceză, rusă și spaniolă ale prezentului tratat sunt autentice în măsură egală.

--------------------------------------------------

20040224

Apendicele I

LISTA SPECIILOR CULTIVATE INCLUSE ÎN SISTEMUL MULTILATERAL

Specii cultivate alimentare

Specii cultivate | Gen | Observații |

Arborele de pâine | Artocarpus | Numai arborele de pâine |

Sparanghel | Asparagus | |

Ovăz | Avena | |

Sfeclă | Beta | |

Complexul genului Brassica | Brassica et Al. | Sunt incluse genurile: Brassica, Armoracia, Barbarea, Camelina, Crambe, Diplotaxis, Eruca, Isatis, Lepidium, Raphanobrassica, Rapahnus, Rorripa și Sinapis. Este vorba de oleaginoase și de legume cum sunt: varza, colza, muștarul, năsturelul, rucola, ridichile de lună, napii. Specia Lepidium meyenii (maca) este exclusă |

Cajan | Cajanus | |

Năut | Cicer | |

Citrice | Citrus | Inclusiv, ca portaltoi, Poncirus și Fortunella. |

Nucă de cocos | Cocos | |

Araceele principale | Colocasia, Xanthosoma | Principalele aracee: taro, taro polinezian, tuberculi de Clocasia esculenta, tannia |

Morcov | Daucus | |

Ignamă | Dioscorea | |

Mei eleusin | Eleusine | |

Căpșun | Fragaria | |

Floarea soarelui | Helianthus | |

Orz | Hordeum | |

Batat | Ipomoea | |

Latir | Lathyrus | |

Linte | Lens | |

Măr | Malus | |

Manioc | Manihot | Numai Manihot esculenta |

Banană/banană pentru gătit | Musa | Fără Musa textilis |

Orez | Oryza | |

Mei Pennisetum | Pennisetum | |

Fasole | Phaseolus | Fără Phaseolus polyanthus |

Mazăre | Pisum | |

Secară | Secale | |

Cartof | Solanum | Inclusiv secțiunea Tuberosa, fără Solanum phureja |

Pătlăgea vânătă | Solanum | Inclusiv secțiunea Melongena |

Sorg | Sorghum | |

Triticale | Triticosecale | |

Grâu | Triticum et al. | Inclusiv Agropyron, Elymus și Secale |

Bob/măzăriche | Vicia | |

Fasoliță et al. | Vigna | |

Porumb | Zea | Fără Zea perennis, Zea diploperennis și Zea luxurians |

Furaje

Genul | Specia |

Leguminoase | |

Astragalus | chinensis, cicer, arenarius |

Canavalia | ensiformis |

Coronilla | varia |

Hedysarum | coronarium |

Lathyrus | cicera, ciliolatus, hirsutus, ochrus, odoratus, sativus |

Lespedeza | cuneata, striata, stipulacea |

Lotus | corniculatus, subbiflorus, uliginosus |

Lupinus | albus, angustifolius, luteus |

Medicago | arborea, falcata, sativa, scutellata, rigidula, truncatula |

Melilotus | albus, officinalis |

Onobrychis | viciifolia |

Ornithopus | sativus |

Prosopis | affinis, alba, chilensis, nigra, pallida |

Pueraria | phaseoloides |

Trifolium | Alexandrinum, alpestre, ambiguum, angustifolium, arvense, agrocicerum, hybridum, incarnatum, pratense, repens, resupinatum, rueppellianum, semipilosum, subterraneum, vesiculosum |

Graminee | |

Andropogon | gayanus |

Agropyron | cristatum, desertorum |

Agrostis | stolonifera, tenuis |

Alopecurus | pratensis |

Arrhenatherum | elatius |

Dactylis | glomerata |

Festuca | arundinacea, gigantea, heterophylla, ovina, pratensis, rubra |

Lolium | hybridum, multiflorum, perenne, rigidum, temulentum |

Phalaris | aquatica, arundinacea |

Phleum | pratense |

Poa | alpina, annua, pratensis |

Tripsacum | laxum |

Alte furaje | |

Atriplex | halimus, nummularia |

Salsola | vermiculata |

--------------------------------------------------

20040224

Apendicele II

PARTEA 1

ARBITRAJ

Articolul 1

Partea solicitantă notifică secretarului că părțile în cauză trimit diferendul spre arbitraj în conformitate cu articolul 22. Notificarea indică obiectul arbitrajului și, în special, articolele din tratat a căror interpretare sau aplicare face obiectul diferendului. În cazul în care părțile la diferend nu cad de acord cu privire la obiectul litigiului înaintea desemnării președintelui tribunalului arbitral, acesta din urmă hotărăște care este obiectul diferendului. Secretarul comunică informațiile astfel primite tuturor părților contractante la prezentul tratat.

Articolul 2

(1) În caz de diferend între două părți, tribunalul arbitral este compus din trei membri. Fiecare dintre părțile la diferend numește un arbitru; cei doi arbitri astfel numiți desemnează de comun acord un al treilea arbitru, care își asumă președinția tribunalului. Acesta din urmă nu trebuie să fie resortisant al nici uneia dintre părți, nici să aibă reședința obișnuită pe teritoriul uneia dintre părțile la diferend și nici să fie angajatul uneia dintre acestea sau să fi fost deja implicat în problema respectivă indiferent în ce calitate.

(2) În cazul unui diferend între mai mult de două părți contractante, părțile la diferend care au același interes desemnează un arbitru de comun acord.

(3) În caz de post vacant, acesta se ocupă în conformitate cu procedura prevăzută pentru numirea inițială.

Articolul 3

(1) În cazul în care, în termen de două luni de la numirea celui de-al doilea arbitru, președintele tribunalului arbitral nu este desemnat, Directorul general al FAO procedează, la cererea uneia dintre părțile la diferend, la desemnarea președintelui într-un nou termen de două luni.

(2) În cazul în care, în termen de două luni de la primirea cererii, una dintre părțile la diferend nu a procedat la numirea unui arbitru, cealaltă parte îl poate sesiza pe Directorul general al FAO, care procedează la desemnarea acestuia într-un nou termen de două luni.

Articolul 4

Tribunalul arbitral adoptă hotărârile în conformitate cu dispozițiile prezentului tratat și ale dreptului internațional.

Articolul 5

Cu excepția cazului în care părțile la diferend decid altfel, tribunalul arbitral își adoptă propriul regulament de procedură.

Articolul 6

La cererea uneia dintre părțile la diferend, tribunalul arbitral poate să recomande măsurile conservatorii indispensabile.

Articolul 7

Părțile la diferend facilitează activitatea tribunalului arbitral și, în special, utilizează toate mijloacele pe care le au la dispoziție pentru:

(a) a furniza tribunalului toate documentele, informațiile și facilitățile necesare;

(b) a permite tribunalului, după caz, să solicite înfățișarea de martori sau experți și să le înregistreze depozițiile.

Articolul 8

Părțile la diferend și arbitrii sunt obligați să păstreze caracterul confidențial al oricărei informații pe care o obțin cu titlu confidențial pe parcursul ședințelor tribunalului arbitral.

Articolul 9

Cu excepția cazului în care tribunalul arbitral decide altfel din cauza circumstanțelor speciale ale cauzei respective, cheltuielile de judecată sunt suportate, în mod egal, de părțile la diferend. Tribunalul ține o evidență a tuturor cheltuielilor și furnizează o situație finală a acestora părților la diferend.

Articolul 10

Orice parte contractantă care are, în ceea ce privește obiectul diferendului, un interes de ordin juridic susceptibil de a fi afectat de decizie, poate să intervină în procedură cu consimțământul tribunalului.

Articolul 11

Tribunalul poate să ia cunoștință și să decidă în ceea ce privește cererile reconvenționale direct legate de obiectul diferendului.

Articolul 12

Hotărârile tribunalului arbitral, atât în ceea ce privește procedura, cât și fondul, se iau cu majoritatea voturilor membrilor săi.

Articolul 13

În cazul în care una dintre părți nu se prezintă în fața tribunalului arbitral sau nu își apără cauza, cealaltă parte poate cere tribunalului să continue procedura și să pronunțe hotărârea. Faptul că una dintre părțile la diferend nu s-a prezentat în fața tribunalului sau s-a abținut de la a-și exercita drepturile nu împiedică desfășurarea procedurii. Înainte de a pronunța hotărârea definitivă, tribunalul arbitral trebuie să se asigure că cererea este fondată în fapt și în drept.

Articolul 14

Tribunalul pronunță hotărârea definitivă în termen de cinci luni de la data constituirii sale, cu excepția cazului în care consideră necesară prelungirea termenului respectiv pe o perioadă de cel mult cinci luni suplimentare.

Articolul 15

Hotărârea definitivă a tribunalului arbitral se limitează la chestiunea care a făcut obiectul diferendului și se motivează. Hotărârea conține numele membrilor care au participat la deliberări și data pronunțării. Orice membru al tribunalului poate să anexeze un aviz diferit sau o opinie divergentă.

Articolul 16

Hotărârea este obligatorie pentru părțile la diferend. Hotărârea este fără apel, cu excepția cazului în care părțile au convenit anterior în privința unei proceduri de apel.

Articolul 17

Orice diferend care ar putea să apară între părțile la diferend privind interpretarea sau executarea hotărârii se poate supune de către una dintre părțile la diferend tribunalului arbitral care a pronunțat-o.

PARTEA II

CONCILIERE

Articolul 1

La cererea uneia dintre părțile la diferend se creează o comisie de conciliere. Cu excepția cazului în care părțile la diferend convin altfel, comisia se compune din cinci membri, fiecare parte în cauză desemnând doi membri, iar președintele se alege de comun acord de membrii astfel desemnați.

Articolul 2

În caz de diferend între mai mult de două părți contractante, părțile la diferend care au același interes își desemnează membrii în comisie de comun acord. În cazul în care cel puțin două părți la diferend au interese independente sau sunt în dezacord cu privire la stabilirea faptului că au același interes, părțile respective își desemnează membrii separat.

Articolul 3

În cazul în care, în termen de două luni de la cererea de constituire a unei comisii de conciliere, nu toate părțile la diferend au desemnat membri în comisie, Directorul general al FAO procedează, la cererea părții la diferend care a depus cererea, la desemnarea necesară într-un nou termen de două luni.

Articolul 4

În cazul în care, în termen de două luni de la ultima desemnare a unui membru al comisiei, aceasta nu și-a ales președintele, Directorul general al FAO procedează, la cererea uneia dintre părțile la diferend, la desemnarea președintelui într-un nou termen de două luni.

Articolul 5

Comisia de conciliere ia hotărâri cu majoritatea voturilor membrilor săi. Cu excepția cazului în care părțile la diferend convin altfel, comisia își stabilește procedura. Comisia prezintă o propunere de soluționare a diferendului, pe care părțile o examinează cu bună credință.

Articolul 6

În caz de dezacord cu privire la competența comisiei de conciliere, aceasta decide dacă este competentă sau nu.

--------------------------------------------------

20040224

ANEXA B

Instrumentul de aprobare a Tratatului internațional privind resursele fitogenetice pentru alimentație și agricultură

Consiliul Uniunii Europene are onoarea de a face trimitere la Tratatul internațional privind resursele fitogenetice pentru alimentație și agricultură, care a fost adoptat de Conferința FAO cu ocazia celei de-a treizeci și una reuniuni din noiembrie 2001 și de a-l informa pe Directorul general al Organizației Națiunilor Unite pentru Alimentație și Agricultură că Comunitatea Europeană aprobă tratatul menționat anterior în conformitate cu articolul 26 al acestuia și se angajează să respecte dispozițiile tratatului respectiv.

Data […]

--------------------------------------------------

20040224

ANEXA C

Declarațiile Comunității Europene

Următoarele declarații se anexează instrumentului de aprobare trimis Directorului general al FAO:

1. "Comunitatea Europeană interpretează articolul 12.3 litera (d) din Tratatul internațional privind resursele fitogenetice ca recunoscând că resursele fitogenetice pentru alimentație și agricultură sau părțile și componentele genetice ale acestora care au făcut obiectul inovațiilor pot fi protejate de drepturi de proprietate intelectuală cu condiția să fie respectate criteriile legate de drepturile respective."

2. "În conformitate cu dispozițiile articolului II alineatul (7) din actul constitutiv al FAO, Comunitatea Europeană declară că declarația sa de competență prezentată FAO la 4 octombrie 1994 în temeiul articolului II alineatul (5) din actul constitutiv al FAO continuă să se aplice în cadrul acceptării Tratatului internațional privind resursele fitogenetice pentru alimentație și agricultură."

3. "În conformitate cu dispoziția articolului 22.3, Comunitatea Europeană declară că, în cazul unui diferend care nu a fost soluționat în conformitate cu articolul 22.1 sau cu articolul 22.2, acceptă să considere obligatorii modalitățile de soluționare prevăzute la articolul 22.3 litera (a)."

--------------------------------------------------